Miljø- og Fødevareminister

Esben Lunde Larsen

Slotholmsgade 12

1216 København K

mfvm@mfvm.dk

 XX.august 2016

Kære Esben Lunde Larsen

Dit ministerium har for kort tid siden udsendt ”Vandområdeplaner for 2015-2021”.

I kommunerne og i landbrugserhvervet lægger vi stor vægt på det lokale ejerskab til de indsatser, der føres ud i livet på baggrund af vandområdeplanen. Med baggrund i det har de lokale vandråd med succes været tæt involveret i arbejdet med indsatsprogrammet.

Det har taget tid, men har også resulteret i bred lokal konsensus om velprøvede virkemidler på større sammenhændende vandløbsstrækninger. Vi finder det derfor helt oplagt igen at bede vandrådene rådgive kommunerne om, hvilke vandløb der fremadrettet skal være omfattet af miljømål.

I ministeriets udspil er virkemidlerne ”miniådal” og ”dobbeltprofil” blevet fjernet. Det betyder for kommunerne, at op mod 80-90 procent af indsatserne målt på økonomi dermed fjernes.

I flere kommuner er der arbejdet med etablering af miniådale og dobbeltprofiler, fordi der er rigtig gode erfaringer med disse tiltag. Begge metoder sikrer nemlig, at vi kan opnå en tilfredsstillende naturkvalitet i vandløbene, samtidig med, at vandløbenes vandføringsevne bevares – eller ligefrem forbedres. Det sidste er vigtigt i et forholdsvis fladt landskab, som vi har i store dele af Region Sjælland. Fra landbrugets side er der i vandrådene lagt stor vægt på netop de forhold.

I kommunerne og vandrådene arbejder vi loyalt ud fra den af ministeriet udmeldte økonomiske ramme og de virkemidler, som er fastlagt i virkemiddelkataloget. Vi har naturligvis forståelse for, at der kan være behov for at omprioritere midler, men mener, at kommunerne og vandrådene burde have været inddraget i en sådan omprioritering.

Vi er således meget bekymrede over, at især disse virkemidler er blevet udtaget af vandområdeplanen og vil opfordre dig til at genoverveje denne prioritering.

Betydningen af lokalt ejerskab til indsatsen for at forbedre vores vandmiljø kan næppe overvurderes. Derfor vil vi i kommunerne og landbrugserhvervet gerne understøtte den lokale inddragelse, også fremover, men det fordrer, at der er tiltro til rammerne – de økonomiske såvel som virkemidlerne.

Venlig hilsen

Carsten Rasmussen Knud Larsen John Brædder

Borgmester Borgmester Borgmester

Næstved Vordingborg Guldborgsund

Holger Schou Rasmussen Knud Erik Hansen Mogens H. Nielsen

Borgmester Borgmester Borgmester

Lolland Faxe Stevns

Henrik Hvidesten Gert Jørgensen Stén Knuth

Borgmester Borgmester Borgmester

Ringsted Sorø Slagelse

Flemming Christensen Mette Touborg Joy Mogensen

Borgmester Borgmester Borgmester

Køge Lejre Roskilde

Martin Damm Søren Kjærsgaard Thomas Adelskov

Borgmester Borgmester Borgmester

Kalundborg Holbæk Odsherred

Povl Fritzner

Formand

Østlige Øers Landboforeninger

(Landøkonomisk Selskab, Odsherreds Landboforening, Østdansk Landboforening, Landboforeningen Gefion, Dansk Landbrug Sydhavsøerne)